PATVIRTINTA

Rokiškio rajono savivaldybės tarybos

2024 m. balandžio 25 d. sprendimu Nr. TS-

**ROKIŠKIO PAGRINDINĖS MOKYKLOS**

**2023 METŲ VEIKLOS ATASKAITA**

**STRATEGINIO PLANO IR METINIO VEIKLOS PLANO ĮGYVENDINIMAS**

Rokiškio pagrindinė mokykla (toliau – Mokykla) įgyvendina pradinio ir pagrindinio ugdymo individualizuotas programas, socialinių įgūdžių ugdymo ir neformaliojo vaikų švietimo programas Rokiškio miesto ir rajono mokiniams, turintiems intelekto negalią. 2023 m. ugdyti 29 mokiniai: iš jų 22 mokiniai, turintys didelių ir labai didelių specialiųjų poreikių; 3 mokiniai turintys judėjimo negalią; 4 mokiniai su nežymiu intelekto sutrikimu. Ugdymo programas įgyvendino 10 mokytojų: 1 spec. Pedagogė / kineziterapeutė, 1 spec. pedagogas, 2 soc. pedagogės, 2 spec. pedagogės/logopedės, 1 choreografė, 1 sporto treneris / kūno kultūros pedagogas, 1 pradinių klasių mokytoja. Užtikrinant sisteminę pagalbą mokiniui, specialiąją pagalbą teikė specialusis pedagogas, socialinis pedagogas, logopedai, kineziterapeutas / reabilitologas, ugdymo karjerai specialistas. Į ugdymo procesą buvo įtraukiami tėvai ir socialiniai partneriai.

**2023–2025 m. m. strateginio plano ir 2023 m. metinio veiklos plano įgyvendinimo kryptys:**

**Mokyklos vizija.** Moderni, aktyvi, atvira iššūkiams, naujovėms, visuomenei Mokykla, užtikrinanti palankiausias ugdymo(si) sąlygas specialiųjų poreikių turintiems mokiniams Rokiškio mieste ir rajone, bei ruošianti kiekvieną ugdytinį kuo sėkmingesnei integracijai į sparčiai besikeičiančią visuomenę.

**Mokyklos misija.** Įgyvendinti pradinio, pagrindinio, neformaliojo švietimo bei socialinių įgūdžių ugdymo programas 6–21 metų mokiniams, turintiems didelių ir labai didelių ugdymo(si) poreikių. Užtikrinti optimalius kiekvieno mokinio individualaus ugdymo, socialinių įgūdžių formavimo rezultatus, į pamokas ir užsiėmimus integruoti meninį ir fizinį ugdymą, teikti visokeriopą specialiąją pedagoginę, logopedinę, socialinę bei psichologinę pagalbą glaudžiai bendradarbiaujant pedagogams, tėvams, mokiniams, švietimo pagalbos specialistams ir socialiniams partneriams.

**Mokyklos filosofija.**  Kiekvienas mažas žingsnis pirmyn – džiaugsmingas pasiekimas. Mes mokomės vieni iš kitų.

**Mokyklos vertybės.** Atvirumas – naujovėms ir bendradarbiavimui; pagarba sau ir kitiems; pozityvus dalyvavimas mokymo(si) veiklose ir mokyklos gyvenime.

**Mokyklos prioritetai:**

1. Įtraukios ir modernios mokymo(si) aplinkos kūrimas.

2. Kokybiškas, inovatyvus ir atsakingas ugdymas(is) ir mokymas(is).

3. Tapti komanda, kuri ugdymą orientuoja į kiekvieno besimokančio mokinio bendrųjų kompetencijų bei vertybinių nuostatų ugdymą, individualizuojant, diferencijuojant bei priartinant prie mokinio poreikių.

4. Tapti besimokančia ir bendradarbiaujančia bendruomene.

**Mokyklos strateginis tikslas ir uždaviniai.**

**Tikslas:** ugdymo kokybės gerinimas tobulinant ugdymo(si) procesą, modernizuojant ir kuriant mokymąsi skatinančią aplinką.

**2023 m. uždaviniai:**

**1. Ugdyti ir plėtoti specialiųjų poreikių mokinių dalykines bei bendrąsias kompetencijas ugdymo procese ir neformalioje aplinkoje.** Užtikrinta pamokų, ugdymo turinio, vertinimo ir mokymo metodų kokybė, sudarant mokiniams vienodas mokymosi ir individualios pažangos siekimo galimybes. Lavinamųjų klasių planai rengti teminio integravimo principu. Buvo akcentuojamas neformalus vertinimas, kurio metu gauta informacija buvo naudojama matuojant individualią mokinio pažangą, bendraujant su tėvais/globėjais. Vyko įvairių krypčių neformalaus ugdymo užsiėmimų: vytelių pynimo, dainavimo, šokio, meno terapijos, STEAM būreliai.

**2.** **Tobulinti pamokos vadybą, bendrąsias bei profesines mokytojo kompetencijas ir pedagoginės, psichologinės pagalbos teikimą mokiniui, tenkinant jo saviraiškos poreikius.** Tobulinant pamokos vadybą, veiksmingai taikyti įvairūs mokymo(si) metodai. Mokytojai pamokose taikė aktyviuosius mokymo metodus, siekdami išsiaiškinti mokymosi problemas, mokinių pomėgius, įgūdžius ir lūkesčius, ugdė mokinių mokėjimo mokytis kompetenciją, gilino žinias ir taikė šiuolaikinės pamokos strategijas. Mokytojams buvo keliami kokybiniai reikalavimai pamokos planavimui. Nuoseklios pamokų veiklos buvo nukreiptos į aktyvų mokinio darbą, skatinantį mokymosi motyvaciją. Apie 60 proc. veiklų ir pamokų buvo vedamos netradicinėse aplinkose (muziejuose, parkuose, dvaruose, gamtoje, bibliotekose ir pan.). Buvo suorganizuota 20 išvykų socialinių įgūdžių ugdymo programos mokiniams, siekiant stiprinti motyvaciją renkantis profesijas, ugdant bendravimo kompetencijas ir formuojant pozityvų mokinių požiūrį į juos supančią aplinką. Stiprintos mokytojų IKT kompetencijos: viena mokytoja dalyvavo projekte „Skaitmeninė švietimo transformacija“ („EdTech“), viena mokytoja mokėsi dirbti grafikos dizaino įrankiu „Canva“. Dvi mokytojos dalyvauja persikvalifikavimo studijose: VU Šiaulių akademijoje studijuoja spec. Pedagogiką, VDU Švietimo akademijoje lietuvių kalbos ir literatūros pedagogiką. Mokytojai, švietimo pagalbos specialistai dalinosi savo gerosiomis patirtimis su kitų švietimo įstaigų darbuotojais, tėvais / globėjais. Skatinta pasidalytoji lyderystė mokykloje. Įrengta virtualios realybės klasė, siekiant investuoti į kokybiškesnio ugdymo užtikrinimą, siekiant papildyti veiklas ir pamokas virtualios realybės teikiamais įspūdžiais ir patyrimais.

**3. Skiepyti teigiamą požiūrį į sveikatą, kurti sveiką ir psichologiškai saugią ugdymo(si) aplinką.** Mokykla organizavo įvairias veiklas, renginius ir akcijas, kurių metu aktyviai dalyvavo mokyklos bendruomenė. Dalyvauta įvairių partnerių organizuojamose akcijose ir programose, plėtota bendra veikla su socialiniais partneriais, palaikyti ryšiai su įvairiomis įstaigomis, teikiančiomis socialinę, psichologinę ir teisinę pagalbą. Mokykla organizavo įvairias veiklas, renginius ir akcijas, kurių metu aktyviai dalyvavo mokyklos bendruomenė.

**Dalyvauta:**

* Vilniuje LR Seime, Laisvės gynėjų dienos renginyje-seminare „Ar išmokome 1991 m. sausio 8 d. pamokas?“
* Rokiškio J. Keliuočio viešosios bibliotekos vaikų ir jaunimo skyriaus edukacijose: “Pelėda- išminties ir pastovumo simbolis“, „Saulė ir Mėnulis“, „Lėlė – raktas į vaiko širdį“ , „Knygų potvynis“; sensoriniuose skaitymuose, šiaurės šalių literatūros savaitėje 2023, edukacinėje – terapinėje programoje „Mėnulio žemėlapis“.
* Rokiškio J. Keliuočio viešojoje bibliotekoje sporto trenerio J. Aleksiejaus trofėjų parodoje; Patricijos Vytytės instaliacijų parodoje.
* Akcijoje „Darom 2023“.
* Lėlių teatrų festivalyje „Kai atgyja lėlės“.
* Socialinėje iniciatyvoje „Solidarumo bėgimas“, kurią organizavo organizacija „Gelbėkit vaikus“.
* Rokiškio krašto muziejaus akcijoje „Gilės danieliams“.
* LR Prezidentūroje „Eglės įžiebimo šventėje“.

**Vykdyti projektai:**

* „Rokiškio rajono vaikų sveiko ir aktyvaus gyvenimo būdo skatinimas“, kurio metu vyko užsiėmimai Rokiškio baseine su kūno kultūros mokytoju ir kineziterapeute-reabilitologe.
* Vasaros stovykla „Draugystės vasara 2023“.
* STEAM projektas-akcija „Šimtas zuikių“, įtraukęs įvairias Rokiškio rajono įstaigas ir bendruomenes.
* STEAM projektas-paroda „Advento kalendorius kitaip“, bendradarbiaujant su kitomis Rokiškio rajono švietimo įstaigomis.
* Saugumo prevencijos akcijos – saugaus eismo pamokos, pamoka su policijos pareigūnu „Aš saugus gatvėje“, „Saugūs būkite, vaikai“ ir „Mano atšvaitas Tavo“.
* Rytmečiai, skirti Sausio 13-ąjai „Laisvės dienai“ paminėti; Lietuvos Nepriklausomybės atkūrimo dienai paminėti; „Mes – lietaus lašeliai“ – pasaulinei autizmo supratimo dienai; „Skirtingų kojinaičių diena“ – dauno sindromo dienai paminėti; „Drugelis – sielos simbolis“, skirtas paminėti pasaulinę psichikos dieną.
* Popietės: „Žiemos žaidimai“; Užgavėnių kaukių gamyba; Kaziuko mugė; „Pasaulinė košės diena“; ,,Pyragų diena“; „Ištiesk draugui ranką“, skirta draugo dienai paminėti; „Advento ramybė “.

**Iniciatyvos:**

* Sąmoningumo didinimo mėnesio iniciatyva „BE PATYČIŲ 2023“.
* Konkursas – madų šou „Pažadinkime pavasarį“.
* Atvirų durų savaitė mokinių tėvams.
* Prevencinė savaitė, skirta žalingiems įpročiams ir netinkamam elgesiui.

**Konkursai ir renginiai:**

* Rokiškio rajono mokinių, jaunuolių garsinio skaitymo konkursas „Skambėk, pavasarėli“.
* Šeimos šventė „Mama, tėti, aš galiu...“.
* Sporto šventė Miliūnų kaimo (Rokiškio r.) parke.
* Mokslo metų užbaigimo šventė.
* Išleistuvės.
* Mokslo metų pradžios šventė.
* Respublikinis vaikų ir jaunimo menų festivalis „Spalvos 2023“.
* Rudenėlio šventė.

**Netradicinės dienos:**

* „Mano Lietuva Tavo“.
* Užgavėnės.
* Velykų tradicijos.
* Vaikų gynimo diena.
* „Saugūs gatvėje“.
* Tarptautinė Mokytojo diena.
* Kosminės Kalėdos.

**Kvalifikacijos tobulinimo renginiai:**

Diskusija „Koks yra mokytojo padėjėjo vaidmuo šiuolaikinėje mokykloje?“ (dalyvavo Mokyklos mokytojo padėjėjai).

**Bendradarbiavimas:**

Rokiškio Juozo Tūbelio progimnazija, Rokiškio rajono savivaldybės švietimo centro pedagoginė psichologinė tarnyba, Rokiškio rajono savivaldybės švietimo centras, J. Tumo-Vaižganto gimnazija, Rokiškio J. Keliuočio viešoji biblioteka bei jos vaikų ir jaunimo skyrius, Rokiškio rajono Skemų kaimo biblioteka, sporto klubas „Grizlis“, Rokiškio rajono Visuomenės sveikatos biuras, Panevėžio apskrities Rokiškio rajono policijos komisariatas, VšĮ „Jaslina“ vaikų dienos centras, Rokiškio Šv. Apaštalo evangelisto Mato bažnyčia, Rokiškio rajono Bajorų lėlių teatras „ČIZ“, Rokiškio socialinės paramos centras, Vilniaus „Šilo“ specialioji mokykla, Nacionalinė švietimo agentūra, Rokiškio pasieniečių būrys, Lietuvos Pasieniečių klubas, Ice Stock Sport Rokiškis klubas, VšĮ „Pramogų virusas, Senamiesčio progimnazija, Rokiškio miesto vaikų lopšeliai-darželiai „Nykštukas“ ir „Pumpurėlis“, Rokiškio jaunimo centras, Rokiškio krašto muziejus, Šiaulių „Dermės“ mokykla, UAB „Lašų duona“, Valstybės pažinimo centras (LR prezidento kanceliarija).

Mokyklos bendruomenė susitarė dėl 2024 metų veiklos prioriteto, tikslo ir uždavinių.

**Numatytas prioritetas –** įtraukios ir modernios mokymo(si) aplinkos kūrimas; **tikslas –** mokymosi kultūros stiprinimas ir ugdymo(si) formų kokybės gerinimas, kuriant besimokančią, įtraukią ir atvirą mokyklą; **uždaviniai:** 1) tobulinti pamokos ir kitų ugdymo(si) formų kokybę, didinant ugdymo turinio formų pasirinkimo galimybes; 2) užtikrinti tikslingą mokyklos bendruomenės konsultavimo prieinamumą, švietimą, įgyvendinant įtraukųjį ugdymą.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_